EARTHกำไรพุ่ง291%
“เอ็นเนอร์ยี่ เอิร์ธ” อวดไตรมาส 2 กำไรโตกระฉูด 291% มั่นใจไม่พลาดเป้าทั้งปี 8,000 ล้านบาท
15 ส.ค. 2555

“เอ็นเนอร์ยี่ เอิร์ธ” อวดไตรมาส 2 กำไรโตกระฉูด 291% มั่นใจไม่พลาดเป้าทั้งปี 8,000 ล้านบาท
นายขจรพงศ์ คำดี กรรมการผู้จัดการ บริษัท เอ็นเนอร์ยี่ เอิร์ธ (EARTH) เปิดเผยว่า ผลดำเนินงานไตรมาส 2 กำไรสุทธิ 364 ล้านบาท กำไรต่อหุ้น 0.14 บาท เติบโต 271 ล้านบาท หรือ 291% เทียบช่วงเดียวกันปีก่อน ส่งผลให้งวด 6 เดือน กำไร 627 ล้านบาท ดีขึ้น 304% จากช่วงเดียวกันของปีก่อน
ทั้งนี้ เนื่องจากมีรายได้การขาย 2,400.36 ล้านบาท เพิ่มขึ้น 121.87% เป็นผลจากการขยายตลาดทั้งในและต่างประเทศ อีกทั้งได้ซื้อเหมืองในประเทศอินโดนีเซีย และเริ่มขุดจำหน่ายในเดือน ก.พ.ปีนี้ ทำให้กลุ่มลูกค้าวางใจมากขึ้น ส่งผลให้มียอดขายเพิ่มขึ้นอย่างมีนัยสำคัญ 
นอกจากนี้ ไตรมาส 2 มีกำไรขั้นต้น 532.48 ล้านบาท เพิ่มขึ้นจากงวดเดียวกันปีก่อน 174% เป็นผลจากการบริหารต้นทุนได้ดีขึ้นจากการมีเหมืองของตัวเอง
กรรมการผู้จัดการ คาดว่ายอดขายทั้งปีเป็นไปตามเป้า 8,000 ล้านบาท หรือ 3.2 ล้านต้น
สำหรับการซื้อเหมืองแห่งใหม่อยู่ระหว่างดำเนินการให้เร็วที่สุด หรือขุดถ่านหินเม็ดแรกให้ทันเดือน พ.ย.นี้ เนื่องจากมีสัญญาส่งถ่านหินให้โรงไฟฟ้าอินเดีย
เหมืองใหม่จะมีกำลังผลิต 4 ล้านตัน/ปี เพียงพอต่อการส่งให้ลูกค้ารายเดิมทั้งลูกค้าอินเดียและลูกค้าใหม่ ซึ่งลูกค้าอินเดียทำสัญญาส่งมอบ 8.5 ล้านตัน ภายใน 3 ปี
“ผลจากการขุดถ่านหินจากเหมืองของ EARTH ที่อินโดนีเซีย ออกมาขายได้แล้ว 60% ในไตรมาส 2 นี้ ส่งผลให้อัตรากำไรขั้นต้นขยายตัวแตะระดับ 22.18% เพราะราคาวัตถุดิบมีต้นทุนคงที่ แม้ราคาขายถ่านหินในตลาดโลกจะแกว่งตัว แต่จากการที่บริษัทมีเหมืองของตัวเองและการทำงานเป็นทีมที่มีประสิทธิภาพ พร้อมรับมือต่อทุกสถานการณ์ มั่นใจยอดขายถ่านหินปีนี้ทะลุ 3.2 ล้านตัน” นายขจรพงศ์ กล่าว 
แหล่งข่าวจากผู้ประกอบการถ่านหิน เปิดเผยว่า EARTH จะเซ็นสัญญาซื้อขายแบบแลกเปลี่ยนกับหน่วยงานของรัฐบาลจีน ซึ่งจะนำเครื่องจักรแลกเปลี่ยนกับถ่านหิน โดยเครื่องจักรนี้จะนำมาใช้ขุดเจาะเหมืองถ่านหิน ส่วน EARTH จะส่งถ่านหินเป็นการแลกค่าซื้อเครื่องจักรเป็นบางส่วนตามสัญญาการส่ง ปีละ 1 แสนตัน หรือไม่เกิน 4.8 ล้านตันตามสัญญา 4 ปี
“ถ่านหินที่จะได้จากเหมืองแห่งใหม่ ซึ่งเป็นเหมืองของ EARTH เหมืองที่ 2 นี้ จะมีกำลังผลิต 4 ล้านตัน/ปี เพียงพอสำหรับการส่งให้อินเดียตามสัญญา แล้วยังส่งให้กับจีนได้ปีละ 1 แสนตัน ทำให้ยอดขายเป็นไปตามเป้าที่วางไว้”